﻿THE ROMANIAN ORTHODOX METROPOLIA OF THE AMERICAS SAINT NICHOLAS - ROMANIAN ORTHODOX CHURCH 45-03 48 Av Woodside NY, 11377; www stnicholaschurch net În noaptea de Anul Nou la Biserica Sfântul Nicolae, NY, se va săvârși Acatistul Domnului nostru Iisus Hristos urmat de Rugăciunea de mulțumire și rugăciuni de intrare în Anul Nou Slujba va începe la ora 9 00 PM Vă anunțăm că începând cu data de 1 ianuarie 2019 vom merge cu Botezul pe la casele frățiilor voastre Cei care doriți să vă sfințim casele vă rugăm să ne comunicați dorința dumneavoastră împreună cu adresa și cu numărul de telefon PROGRAMUL LITURGIC ÎN SĂPTĂMÂNA 24 - 30 DECEMBRIE Luni 24 Decembrie: Vecernie 6 00 PM Marți 25 Decembrie: NAȘTEREA DOMNULUI Utrenie și Sfânta Liturghie 8 30 AM Miercuri 26 Decembrie: SOBORUL MAICII DOMNULUI Utrenie și Sfânta Liturghie 8 30 AM Joi 27 Decembrie: SFÂNTUL ȘTEFAN Utrenie și Sfânta Liturghie 8 30 AM Duminica 30 Decembrie: Utrenie și Sfânta Liturghie 8 30 AM Preot Paroh: Marius Daniel Dumitrescu 917 592 2571 – mobil Cu prilejul Sfintelor Sărbători ale Nașterii Domnului, Anului Nou și Botezului Domnului adresăm tuturor credincioșilor Bisericii Sfântul Nicolae urări de sănătate și mântuire, pace și bucurie, fericire și mult ajutor de la Bunul Dumnezeu în toată fapta cea buna ! PASTORALĂ LA PRAZNICUL NAŞTERII DOMNULUI 2018 „Cerul și pământul astăzi, după prooroci, să se veselească; îngerii cu oamenii duhovnicește să prăznuiască: Dumnezeu în trup S-a arătat ” Preacucernici Părinţi, Iubiţi Credincioşi, Cu bucurie sfântă aducem slavă lui Dumnezeu că ne-a învrednicit să prăznuim împreună Naşterea Domnului, sărbătoarea nădejdii și a bucuriei, sărbătoarea pogorârii lui Dumnezeu la oameni, sărbătoarea comuniunii dintre cer și pământ La acest praznic slăvit se cuvine să ne aplecăm cu smerenie spre tâlcuirile Părinților la această mare taină Creat după chipul lui Dumnezeu, adică împodobit cu toate darurile și bucurându-se de comuniunea cu Dumnezeu, omul avea șansa să ajungă la asemănarea cu Dumnezeu prin cultivarea comuniunii și înmulțirea darurilor După ce a zidit cu mâinile după chipul și asemănarea Sa firea noastră din pământ și după ce a suflat de la El însuși duh de viață, spune Sf Grigorie Palama, Cel ce pe toate celelalte numai prin cuvânt le-a adus la ființă, a lăsat-o pe aceasta care era zidită în chip rațional și care era stăpână peste judecata ei, să sălășluiască în propriile ei gânduri, după mișcarea ei proprie Omul creat rațional a fost împodobit și cu darul cel mare al libertății, astfel că prin ”mișcare proprie” putea să ajungă la desăvârșire în comuniunea cu Dumnezeu Sfântul Arhiepiscop al Tesalonicului lămurește mai departe în Omilia sa că, lăsată singură, firea umană a fost înșelată de sfătuirea celui viclean și nu a păzit ceea ce era după fire, ci a alunecat în cele împotriva firii Întruparea Fiului lui Dumnezeu din Fecioară semnifică o rezidire a firii umane, o restaurare a acesteia la rosturile primare ale creației: Unindu-Se nedespărțit cu ea și născându-se ca Dumnezeu și om din Fecioară pentru ca nou să îl refacă pe om însuși Domnul a venit și ne-a mântuit pe noi făcându-Se om ca noi, pentru noi și rămânând în același timp Dumnezeu fără schimbare Creat cu privirea spre cer, spre Creator, cu dorința și elanul spre desăvârșire, omul ajunsese să privească spre pământ și să fie, împotriva modului creației, rob al acestuia Sf Grigorie ne descoperă taina mântuirii prin care Însuși Dumnezeu vine să îl re-îndrepte pe om către cer și să îl arate nou, adică re- creat Fiul, după chipul căruia a fost creat omul, pleacă cerurile și se pogoară în pântecele Fecioarei ca să înnoiască pe Adam cel stricat Ceea ce ne arată taina smereniei Fiului lui Dumnezeu, care “Dumnezeu fiind în chip, n-a socotit răpire a fi El întocmai cu Dumnezeu, ci s-a deşertat pe Sine, chip de rob luând, făcându-se asemenea oamenilor, şi la înfăţişare aflându-se ca un om” (Filipeni 2, 6-7) Această taină a coborârii lui Dumnezeu pe pământ este cântată în slujbele praznicului Nașterii Domnului Cunoaștem cu toții Condacul sărbătorii scris de Sf Roman Melodul care ne descoperă taina Nașterii ”Celui mai presus de ființă” din Fecioară Sf Roman Melodul a scris mai multe condace și stihiri la Nașterea Domnului, cântări care continuă descoperirea acestei taine cu neputință de cuprins de mintea omului Una din stihiri ne descoperă bucuria întregii făpturi, a îngerilor și a oamenilor, de a-L primi pe Dumnezeu cel Întrupat: Puterilor îngerești mergeți înainte! Cei din Vitleem, ieslea pregătiți-o! Cuvântul se naște, Înțelepciunea vine Primește' îmbrățișare, Biserică, întru bucuria de-Dumnezeu-Născătoarei! Popoare să grăim: Bine ești cuvântat, Cel ce Te-ai născut, Dumnezeul nostru, slavă Ție! Stihira ne vorbește despre bucuria universală produsă de evenimentul coborârii lui Dumnezeu pe pământ, de împreuna lucrare a puterilor cerești cu locuitorii Betleemului pentru pregătirea ieslei, de bucuria Născătoarei de Dumnezeu și a întregii făpturi care își primește Mântuitor Cerul și pământul se unesc la Nașterea lui Hristos, slujitorii Tatălui din ceruri împreună glăsuiesc cu cei de pe pământ spre a mărturisi bucuria Întrupării Fiului lui Dumnezeu Această bucurie este mărturisită și în salutul îngerilor” Slavă întru cei de sus lui Dumnezeu și pe pământ pace între oameni bunăvoire” (Luca 2, 14), adevărată vestire a păcii adusă pe pământ prin Întruparea Fiului lui Dumenzeu: Să ne împăcăm cu Dumnezeu făcând cele bineplăcute Lui, spune din nou Sf Grigorie Palama, înțelepțindu- ne, mărturisind adevărul săvârșind toată fapta dreptății Să ne împăcăm și întru noi înșine, trupul supunându-se duhului, alegând petrecerea cea cu pricepere și lumea gândurilor cea dinlăuntrul nostru să o avem mișcându-se frumos și în bună cuviință Să facem pace unii cu alții arătând milă unii față de alții precum și Hristos numai din dragoste față de noi a avut milă și s-a pogorât printre noi Ce ne putem dori în aceste zile de mare praznic decât să ascultăm și să împlinim cuvintele sfântului părinte? Ce gânduri mai potrivite am putea afla pentru familiile și comunitățile noastre la sărbătoarea Crăciunului decât de a ne mișca frumos și în bună rânduială? Ce am putea dori lumii noastre tulburată de violență și răutate decât pacea lui Hristos și milă unii față de alții? Descoperirea înțelesurilor evenimentului Nașterii Domnului se cuvine să fie însoțită de această mărturisire a păcii și înțelegerii între toți oamenii La acest sfârșit de An Centenar, se cuvine să mulțumim Bunului Dumnezeu pentru toate darurile Lui, pentru toate sărbătorile dedicate Centenarului României Mari și pentru toate împlinirile în parohiile Mitropoliei noastre Îl rugăm pe Mântuitorul Hristos Ce se naște în ieslea Betleemului să ne facă părtași mai departe binecuvântărilor Lui pentru a continua misiunea ortodoxă pe pământ american, pentru a ne educa copiii și tinerii întru nădejdea mântuirii, pentru a-i cerceta pe cei singuri și bolnavi, pentru a ne mărturisi credința creștină aducătoare de pace acestei lumi Îl rog pe Dumnezeu să ocrotească pe fiecare preot şi credincios, să înmulțească darurile Sale în fiecare parohie și mânăstire a Mitropoliei noastre Noul An să ne fie binecuvântat, să creştem în credinţă și să ne înmulţim speranţa Vă îmbrăţişez frăţeşte în Hristos Domnul şi vă urez să petreceţi sfintele sărbători ale Crăciunului, Anului Nou şi Bobotezei cu sănătate, pace şi bucurii duhovniceşti! La Mulţi Ani! Al vostru frate întru rugăciune către Dumnezeu și doritor de tot binele ceresc, † Mitropolit NICOLAE Chicago, Praznicul Naşterii Domnului, 2018